CELEX: 32019D1962
Language: fi
Date: 2019-10-17 00:00:00
Title: Komission päätös (EU, Euratom) 2019/1962, annettu 17 päivänä lokakuuta 2019, luokkaan RESTREINT UE/EU RESTRICTED kuuluvien tietojen käsittelyä koskevista soveltamissäännöistä

2.12.2019   
               
               
                  FI
               
               
                  Euroopan unionin virallinen lehti
               
               
                  L 311/21
               
            
         KOMISSION PÄÄTÖS (EU, Euratom) 2019/1962,
         annettu 17 päivänä lokakuuta 2019,
         luokkaan RESTREINT UE/EU RESTRICTED kuuluvien tietojen käsittelyä koskevista soveltamissäännöistä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen ja erityisesti sen 249 artiklan,
         ottaa huomioon Euroopan atomienergiayhteisön perustamissopimuksen ja erityisesti sen 106 artiklan,
         ottaa huomioon turvallisuudesta komissiossa 13 päivänä maaliskuuta 2015 annetun komission päätöksen (EU, Euratom) 2015/443 (1),
         ottaa huomioon EU:n turvallisuusluokiteltujen tietojen suojaamista koskevista säännöistä 13 päivänä maaliskuuta 2015 annetun komission päätöksen (EU, Euratom) 2015/444 (2),
         ottaa huomioon viestintä- ja tietojärjestelmien turvallisuudesta Euroopan komissiossa 10 päivänä tammikuuta 2017 annetun komission päätöksen (EU, Euratom) 2017/46 (3),
         sekä katsoo seuraavaa:
         
                     (1)
                  
                  
                     Päätöstä (EU, Euratom) 2015/444 sovelletaan kaikkiin komission osastoihin ja kaikissa komission tiloissa.
                  
               
                     (2)
                  
                  
                     EU:n turvallisuusluokiteltujen tietojen (EUCI) suojaamista koko niiden elinkaaren ajan koskevien turvatoimien on oltava oikeassa suhteessa erityisesti niiden turvallisuusluokitukseen.
                  
               
                     (3)
                  
                  
                     Päätöksen (EU, Euratom) 2015/444 4 artiklan 3 kohdassa, 19 artiklan 1 kohdan c alakohdassa ja 22 artiklassa säädetään, että tarkemmat säännökset päätöksen täytäntöönpanon täydentämistä ja tukemista varten vahvistetaan soveltamissäännöissä, jotka koskevat muun muassa luokitusopasta, korvaavia toimia EU:n turvallisuusluokiteltujen tietojen käsittelemiseksi turva-alueen tai hallinnollisen alueen ulkopuolella ja luovuttajan velvollisuuksia.
                  
               
                     (4)
                  
                  
                     Tarvittaessa on hyväksyttävä päätöksen (EU, Euratom) 2015/444 täydentämistä ja tukemista koskevat soveltamissäännöt kyseisen päätöksen 60 artiklan mukaisesti.
                  
               
                     (5)
                  
                  
                     Tämän päätöksen täytäntöönpanossa toteutettavien turvatoimenpiteiden on oltava päätöksen (EU, Euratom) 2015/443 3 artiklassa vahvistettujen, turvallisuutta komissiossa koskevien periaatteiden mukaisia.
                  
               
                     (6)
                  
                  
                     Neuvosto, komissio ja unionin ulkoasioiden ja turvallisuuspolitiikan korkea edustaja ovat sopineet varmistavansa, että EU:n turvallisuusluokiteltujen tietojen suojaamista koskevia turvallisuussääntöjä sovelletaan mahdollisimman johdonmukaisesti ottaen huomioon kyseisten elinten erityiset institutionaaliset ja organisatoriset tarpeet niiden julistusten mukaisesti, jotka on liitetty sen neuvoston istunnon pöytäkirjaan, jossa hyväksyttiin neuvoston päätös 2013/488/EU (4).
                  
               
                     (7)
                  
                  
                     Komissio hyväksyi 4 päivänä toukokuuta 2016 päätöksen (5), jolla turvallisuusasioista vastaavalle komission jäsenelle annetaan valtuudet hyväksyä komission puolesta ja sen vastuulla päätöksen (EU, Euratom) 2015/444 60 artiklassa säädetyt täytäntöönpanosäännöt,
                  
               ON HYVÄKSYNYT TÄMÄN PÄÄTÖKSEN:
         1 LUKU
         
            YLEISET MÄÄRÄYKSET
         
         
            1 artikla
            Kohde ja soveltamisala
            
               1.   Tässä päätöksessä vahvistetaan tasolla RESTREINT UE/EU RESTRICTED (6) olevien EU:n turvallisuusluokiteltujen tietojen (EUCI) käsittelyehdot päätöksen (EU, Euratom) 2015/444 mukaisesti.
            
            
               2.   Tätä päätöstä sovelletaan kaikkiin komission osastoihin ja kaikissa komission tiloissa.
            
         
         
            2 artikla
            RESTREINT UE/EU RESTRICTED -tietoihin pääsyn edellytykset
            
               1.   Pääsy tasolle RESTREINT UE/EU RESTRICTED luokiteltuihin tietoihin voidaan myöntää seuraavissa tapauksissa:
               
                           a)
                        
                        
                           henkilöllä on todennettu tarve päästä tiettyihin RESTREINT UE/EU RESTRICTED -tietoihin, jotta hän voi suorittaa toimen tai tehtävän Euroopan komissiolle;
                        
                     
                           b)
                        
                        
                           henkilölle on selvitetty RESTREINT UE/EU RESTRICTED -tietojen suojaamiseen sovellettavat säännöt, turvastandardit ja -ohjeet; ja
                        
                     
                           c)
                        
                        
                           henkilö on hyväksynyt tällaisten tietojen suojaamista koskevan vastuunsa.
                        
                     
            
               2.   Komission harjoittelijoille ei saa antaa tehtäviä, jotka edellyttävät heidän pääsyään RESTREINT UE/EU RESTRICTED -tietoihin.
            
            
               3.   Pääsy evätään tai sallitaan muille henkilöstöryhmille liitteessä olevan taulukon mukaisesti.
            
         
         2 LUKU
         
            RESTREINT UE/EU RESTRICTED -TIETOJEN TUOTTAMINEN
         
         
            3 artikla
            Luovuttaja
            Päätöksen (EU, Euratom) 2015/444 1 artiklassa tietojen luovuttajalla tarkoitetaan unionin toimielintä, elintä tai laitosta, jäsenvaltiota, kolmatta valtiota tai kansainvälistä järjestöä, jonka alaisuudessa turvallisuusluokiteltu tieto on tuotettu ja/tai tuotu unionin rakenteisiin, mutta RESTREINT UE/EU RESTRICTED -tietojen laatija ei välttämättä ole sama.
         
         
            4 artikla
            Turvallisuusluokan määrittäminen
            
               1.   Henkilöstön, joka laatii asiakirjan 1 artiklassa tarkoitettujen tietojen perusteella, on aina harkittava, tarvitseeko asiakirjalle määrittää turvallisuusluokka. Asiakirjan luokitteleminen EU:n turvallisuusluokiteltuihin tietoihin edellyttää luovuttajan suorittamaa arviointia ja päätöstä siitä, vahingoittaisiko asiakirjan ilmitulo sivullisille Euroopan unionin tai yhden tai useamman jäsenvaltion etuja. Jos asiakirjan laatijat ovat epävarmoja siitä, pitääkö heidän laatimansa asiakirja luokitella turvallisuusluokkaan RESTREINT UE/EU RESTRICTED, heidän olisi kuultava asiasta vastaavaa yksikön päällikköä tai johtajaa.
            
            
               2.   Asiakirja on luokiteltava vähintään luokkaan RESTREINT UE/EU RESTRICTED, jos sen luvaton ilmitulo voisi muun muassa
               
                           a)
                        
                        
                           vaikuttaa haitallisesti diplomaattisuhteisiin;
                        
                     
                           b)
                        
                        
                           aiheuttaa huomattavaa ahdinkoa yksittäisille henkilöille;
                        
                     
                           c)
                        
                        
                           vaikeuttaa jäsenvaltioiden tai muiden osapuolten henkilöstön toiminnallisen tehokkuuden tai turvallisuuden ylläpitämistä;
                        
                     
                           d)
                        
                        
                           rikkoa sitoumuksia, jotka koskevat kolmansien osapuolten toimittamien tietojen luottamuksellisuuden ylläpitämistä;
                        
                     
                           e)
                        
                        
                           aiheuttaa haittaa tutkintatoimille tai helpottaa rikollista toimintaa;
                        
                     
                           f)
                        
                        
                           asettaa unionin tai jäsenvaltiot epäedulliseen asemaan muiden osapuolten kanssa käytävissä kaupallisissa tai poliittisissa neuvotteluissa;
                        
                     
                           g)
                        
                        
                           haitata unionin politiikan tehokasta kehittämistä tai toteuttamista;
                        
                     
                           h)
                        
                        
                           heikentää unionin ja yleensä ottaen sen operaatioiden asianmukaista hallinnointia; tai
                        
                     
                           i)
                        
                        
                           johtaa korkeammalle tasolle luokiteltujen tietojen ilmituloon.
                        
                     
            
               3.   Luovuttajat voivat päättää tietyn turvallisuusluokan määrittämisestä niille tietoluokille, joita ne tuottavat säännöllisesti. Niiden on kuitenkin varmistettava, että yksittäisille tiedoille määritetään asianmukainen turvallisuusluokka.
            
         
         
            5 artikla
            Luonnokset
            
               1.   Tiedoille on määriteltävä turvallisuusluokka heti, kun ne on tuotettu. Henkilökohtaiset muistiinpanot, alustavat luonnokset tai viestit, jotka sisältävät tasolle RESTREINT UE/EU RESTRICTED luokiteltavia tietoja, merkitään sellaisiksi heti alusta lähtien ja ne on tuotettava ja niitä on käsiteltävä tämän päätöksen mukaisesti.
            
            
               2.   Jos lopullinen asiakirja ei enää edellytä luokitusta tasolle RESTREINT UE/EU RESTRICTED, sen turvallisuusluokitus poistetaan.
            
         
         
            6 artikla
            Tiedot lähdeaineistosta
            Jotta voidaan soveltaa 13 artiklan mukaista luovuttajavalvontaa, RESTREINT UE/EU RESTRICTED -asiakirjojen luovuttajien on mahdollisuuksien mukaan pidettävä kirjaa turvallisuusluokitelluista lähteistä, joita käytettiin turvallisuusluokiteltujen asiakirjojen tuottamisessa, mukaan luettuina tiedot alun perin EU:n jäsenvaltioista, kansainvälisistä järjestöistä tai kolmansista maista peräisin olevista lähteistä. Kootut turvallisuusluokitellut tiedot on tarvittaessa merkittävä siten, että käytetyn turvallisuusluokitellun lähdeaineiston luovuttajien tunnistetiedot säilytetään.
         
         
            7 artikla
            Asiakirjan osien turvallisuusluokan määrittäminen
            
               1.   Päätöksen (EU, Euratom) 2015/444 22 artiklan 6 kohdan mukaisesti koko asiakirjan turvallisuusluokan on oltava vähintään yhtä korkea kuin sen korkeimpaan turvallisuusluokkaan määritellyn osan turvallisuusluokka. Kun eri lähteistä peräisin olevia tietoja yhdistetään, lopullista koottua asiakirjaa on tarkasteltava asiakirjan koko turvallisuusluokan määrittämiseksi, koska se voi olla korkeampi kuin sen muodostavien osien turvallisuusluokka.
            
            
               2.   Asiakirjat, jotka sisältävät turvallisuusluokiteltuja ja -luokittelemattomia osia, on jäsenneltävä ja merkittävä siten, että eri turvallisuusluokkiin kuuluvat osat voidaan helposti tunnistaa ja tarvittaessa erottaa toisistaan. Näin kukin osa voidaan käsitellä asianmukaisesti silloin, kun se on erotettu muista osista.
            
         
         
            8 artikla
            Täydellinen turvallisuusluokitusmerkintä
            
               1.   Turvallisuusluokiteltavat tiedot merkitään sellaisiksi ja käsitellään sellaisina riippumatta niiden fyysisestä muodosta. Turvallisuusluokitus on tuotava esiin selvästi vastaanottajille joko turvallisuusluokitusmerkinnällä, jos tiedot toimitetaan kirjallisessa muodossa paperilla, erillisellä tallennusvälineellä tai viestintä- ja tietojärjestelmän välityksellä, tai ilmoituksella, jos tiedot toimitetaan suullisessa muodossa esimerkiksi keskustelussa tai esityksessä. Turvallisuusluokiteltu aineisto on merkittävä fyysisesti siten, että sen turvallisuusluokka voidaan helposti tunnistaa.
            
            
               2.   Asiakirjoihin on merkittävä suuraakkosin täydellinen turvallisuusluokitusmerkintä RESTREINT UE/EU RESTRICTED ranskaksi ja englanniksi (ensin ranskaksi) 3 kohdan mukaisesti. Merkintää ei saa kääntää muille kielille.
            
            
               3.   Turvallisuusluokitusmerkintä RESTREINT UE/EU RESTRICTED on liitettävä asiakirjaan seuraavasti:
               
                           a)
                        
                        
                           keskitettynä asiakirjan jokaisen sivun ylä- ja alareunaan;
                        
                     
                           b)
                        
                        
                           koko turvallisuusluokitusmerkintä yhdelle riville, ei välilyöntiä vinoviivan kummallekaan puolelle;
                        
                     
                           c)
                        
                        
                           suuraakkosin, mustalla värillä, kirjasintyyppi Times New Roman 16, lihavoituna ja kaikilta puolilta kehyksellä ympäröitynä.
                        
                     
            
               4.   RESTREINT UE/EU RESTRICTED -asiakirjan tuottaminen:
               
                           a)
                        
                        
                           turvallisuusluokka on merkittävä selvästi jokaiselle sivulle;
                        
                     
                           b)
                        
                        
                           jokainen sivu on numeroitava;
                        
                     
                           c)
                        
                        
                           asiakirjassa on oltava viitenumero ja aihe, joka ei ole turvallisuusluokiteltua tietoa, ellei sitä ole merkitty sellaiseksi;
                        
                     
                           d)
                        
                        
                           kaikki liitteet on lueteltava aina kun mahdollista ensimmäisellä sivulla; ja
                        
                     
                           e)
                        
                        
                           asiakirjaan on merkittävä sen tuottamispäivä.
                        
                     
         
         
            9 artikla
            Lyhennetty turvallisuusluokitusmerkintä R-UE/EU-R
            Lyhennettä R-UE/EU-R voidaan käyttää RESTREINT UE/EU RESTRICTED -asiakirjan yksittäisten osien turvallisuusluokitusmerkinnän ilmoittamiseksi tai silloin, jos koko turvallisuusluokitusmerkintää ei ole mahdollista merkitä esimerkiksi kooltaan pieneen siirrettävään tallennusvälineeseen. Lyhennettä voidaan käyttää leipätekstissä, jos täydellisen turvallisuusluokitusmerkinnän jatkuva käyttö on hankalaa. Lyhennettä ei saa käyttää täydellisen turvallisuusluokitusmerkinnän sijasta asiakirjan ylä- ja alatunnisteessa.
         
         
            10 artikla
            Muut turvaosoittimet
            
               1.   RESTREINT UE/EU RESTRICTED -asiakirjoihin voidaan merkitä myös muita merkintöjä tai turvaosoittimia, joissa mainitaan esimerkiksi ala, johon asiakirja liittyy, tai asiakirjan jakelu tiedonsaantitarpeen perusteella. Esimerkiksi:
               
                           
                              RELEASABLE TO LIECHTENSTEIN
                           
                        
                     
            
               2.   RESTREINT UE/EU RESTRICTED -asiakirjoissa voi olla turvallisuusmerkintä, jossa on tarkat ohjeet asiakirjojen käsittelystä ja hallinnoinnista.
            
            
               3.   Turvallisuusluokitusten poistamista koskevat merkinnät on mahdollisuuksien mukaan merkittävä asiakirjan ensimmäiselle sivulle sen tuottamisajankohtana. Voidaan käyttää esimerkiksi seuraavaa merkintää:
               
                           
                              RESTREINT UE/EU RESTRICTED
                           
                           until [dd.mm.yyyy]
                        
                     
         
         
            11 artikla
            Sähköinen käsittely
            
               1.   RESTREINT UE/EU RESTRICTED -asiakirjat on tuotettava käyttäen sähköisiä välineitä aina kun se on mahdollista.
            
            
               2.   Komission henkilöstön on käytettävä hyväksyttyä viestintä- ja tietojärjestelmää RESTREINT UE/EU RESTRICTED -tietojen tuottamiseksi. Henkilöstön on neuvoteltava paikallisen turvavastaavan kanssa, jos on epävarmuutta siitä, mitä viestintä- ja tietojärjestelmää voidaan käyttää. Hätätilanteissa tai erityisissä teknisissä ratkaisuissa voidaan soveltaa erityismenettelyjä komission turvallisuusviranomaisen kanssa neuvotellen.
            
            
               3.   RESTREINT UE/EU RESTRICTED -asiakirjoja, mukaan lukien 5 artiklassa tarkoitettuja luonnoksia, ei saa lähettää tavallisella avoimella sähköpostilla, tulostaa tai skannata vakiomallisilla tulostimilla tai skannereilla, taikka käsitellä henkilöstön henkilökohtaisilla laitteilla. RESTREINT UE/EU RESTRICTED -asiakirjojen tulostamiseen on käytettävä ainoastaan itsenäisiin tietokoneisiin tai hyväksyttyyn järjestelmään kytkettyjä tulostimia tai kopiokoneita.
            
         
         
            12 artikla
            Jakelu
            RESTREINT UE/EU RESTRICTED -asiakirjojen lähettäjän on päätettävä, kenelle tiedot jaetaan tiedonsaantitarpeen perusteella. Jakelun toteuttamiseksi tiedonsaantitarpeen perusteella on tarvittaessa laadittava jakelulista.
         
         3 LUKU
         
            RESTREINT UE/EU RESTRICTED -TIETOJEN KÄSITTELY
         
         
            13 artikla
            Luovuttajavalvonta
            
               1.   Luovuttaja harjoittaa tuottamiensa RESTREINT UE/EU RESTRICTED -tietojen osalta ”luovuttajavalvontaa”. Luovuttajan ennakkosuostumus tarvitaan ennen kuin
               
                           a)
                        
                        
                           tietojen turvallisuusluokitus voidaan poistaa;
                        
                     
                           b)
                        
                        
                           tietoja voidaan käyttää muihin kuin luovuttajan määrittämiin tarkoituksiin;
                        
                     
                           c)
                        
                        
                           tietoja voidaan antaa kolmannelle maalle tai kansainväliselle järjestölle;
                        
                     
                           d)
                        
                        
                           tietoja voidaan antaa EU:ssa sijaitsevalle komission ulkopuoliselle taholle; tai
                        
                     
                           e)
                        
                        
                           tietoja voidaan antaa kolmannessa maassa sijaitsevalle toimeksisaajalle tai mahdolliselle toimeksisaajalle.
                        
                     
            
               2.   RESTREINT UE/EU RESTRICTED -tietojen haltijoille on annettu pääsy turvallisuusluokiteltuihin tietoihin tehtäviensä hoitamiseksi. He vastaavat tietojen asianmukaisesta käsittelystä, säilyttämisestä ja suojaamisesta päätöksen (EU, Euratom) 2015/444 mukaisesti. Toisin kuin turvallisuusluokiteltujen tietojen luovuttajille, niiden haltijoille ei saa antaa lupaa päättää RESTREINT UE/EU RESTRICTED -tietojen turvallisuusluokituksen poistamisesta tai tietojen antamisesta kolmansille maille tai kansainvälisille järjestöille.
            
            
               3.   Jos RESTREINT UE/EU RESTRICTED -tiedon luovuttajaa ei voida tunnistaa, luovuttajavalvontaa harjoittaa kyseisen turvallisuusluokitellun tiedon haltijana oleva komission osasto. Komission turvallisuusasiantuntijaryhmää on kuultava ennen kuin RESTREINT UE/EU RESTRICTED -tiedot annetaan kolmannelle maalle tai kansainväliselle järjestölle.
            
         
         
            14 artikla
            RESTREINT UE/EU RESTRICTED -tietojen käsittelyyn soveltuva viestintä- ja tietojärjestelmä
            RESTREINT UE/EU RESTRICTED -tietoja on käsiteltävä ja ne on lähetettävä käyttäen sähköisiä välineitä aina kun se on mahdollista. Tässä on käytettävä ainoastaan komission turvallisuusjärjestelyjen hyväksyntäviranomaisen hyväksymää viestintä- ja tietojärjestelmää ja laitteita.
         
         
            15 artikla
            Erilliseen tallennusvälineeseen tallennettuja RESTREINT UE/EU RESTRICTED -tietoja koskevat erityismenettelyt
            
               1.   Erillisten tallennusvälineiden käyttöä on valvottava ja siitä on pidettävä kirjaa. Ainoastaan komission antamien ja komission turvallisuusviranomaisen hyväksymällä tuotteella salattujen erillisten tallennusvälineiden käyttö on sallittua. Turvallisuusluokiteltujen tietojen siirrossa ei saa käyttää henkilökohtaisia erillisiä tallennusvälineitä tai esimerkiksi konferensseissa tai seminaareissa ilmaiseksi jaettavia tallennusvälineitä. Aina kun mahdollista olisi käytettävä Tempest-turvatoimilla suojattua erillistä tallennusvälinettä komission turvallisuusviranomaisen ohjeiden mukaisesti.
            
            
               2.   Kun turvallisuusluokiteltua asiakirjaa käsitellään tai se varastoidaan sähköisesti käyttämällä erillistä tallennusvälinettä, kuten USB-muistitikkua, CD-levyä tai muistikorttia, turvallisuusluokitusmerkinnän on oltava selvästi merkittynä näkyvillä olevissa tiedoissa sekä tiedostonimessä ja erillisessä tallennusvälineessä.
            
            
               3.   Henkilöstön on pidettävä mielessä, että jos erilliselle tallennusvälineelle tallennetaan suuria määriä turvallisuusluokiteltua tietoa, väline voi edellyttää korkeampaa turvallisuusluokkaa.
            
            
               4.   RESTREINT UE/EU RESTRICTED -tietojen siirtoon erillisille tallennusvälineille tai erillisistä tallennusvälineistä on käytettävä ainoastaan asianmukaisesti hyväksyttyä viestintä- ja tietojärjestelmää.
            
            
               5.   Kun RESTREINT UE/EU RESTRICTED -tietoja ladataan erilliselle tallennusvälineelle, on ennen tietojen siirtoa huolehdittava erityisesti siitä, että tallennusväline ei sisällä viruksia eikä haittaohjelmia.
            
            
               6.   Erillisen tallennusvälineen käsittelyyn on tarvittaessa sovellettava salausjärjestelmää koskevia turvamenettelyjä.
            
            
               7.   Erillisellä tallennusvälineellä olevat asiakirjat, joita ei enää tarvita tai jotka on siirretty asianmukaiseen viestintä- ja tietojärjestelmään, on siirrettävä turvallisesti tai poistettava käyttämällä hyväksyttyjä tuotteita tai menetelmiä. Erilliset tallennusvälineet on hävitettävä, jos niitä ei enää tarvita, ellei niitä säilytetä soveltuvissa lukituissa toimistokalusteissa. Hävityksen tai poistamisen yhteydessä on käytettävä menetelmää, joka on komission turvallisuussääntöjen mukainen. Erillisistä tallennusvälineistä tehdään inventaario ja niiden hävittäminen on kirjattava.
            
         
         
            16 artikla
            RESTREINT UE/EU RESTRICTED -tietojen käsittely ja säilyttäminen
            
               1.   Päätöksen (EU, Euratom) 2015/444 19 artiklan 1 kohdan a ja b alakohdan mukaisesti RESTREINT UE/EU RESTRICTED -tietoja voidaan käsitellä hallinnollisella alueella tai turva-alueella (7) seuraavasti:
               
                           —
                        
                        
                           henkilöstön on suljettava toimiston ovi RESTREINT UE/EU RESTRICTED -tietoja käsitellessään;
                        
                     
                           —
                        
                        
                           henkilöstön on vietävä kaikki RESTREINT UE/EU RESTRICTED -tiedot pois näkyvistä tai peitettävä ne vierailijoiden tullessa sisään;
                        
                     
                           —
                        
                        
                           henkilöstö ei saa jättää RESTREINT UE/EU RESTRICTED -tietoja näkyville toimiston ollessa tyhjillään;
                        
                     
                           —
                        
                        
                           näyttöjen, joissa näkyy RESTREINT UE/EU RESTRICTED -tietoja, on oltava pysyvästi käännettynä poispäin ikkunoista ja ovista, jotta niitä ei voi nähdä.
                        
                     
            
               2.   Päätöksen (EU, Euratom) 2015/444 19 artiklan 1 kohdan c alakohdan mukaisesti RESTREINT UE/EU RESTRICTED -tietoja voidaan käsitellä turva-alueen tai hallinnollisen alueen ulkopuolella, jos niiden haltija sitoutuu noudattamaan korvaavia toimenpiteitä, joilla estetään asiattomien pääsy tietoihin. Korvaaviin toimenpiteisiin sisältyvät vähintään seuraavat:
               
                           —
                        
                        
                           RESTREINT UE/EU RESTRICTED -tietoja ei saa lukea julkisilla paikoilla;
                        
                     
                           —
                        
                        
                           EU:n turvallisuusluokitellut tiedot on pidettävä koko ajan haltijan henkilökohtaisessa valvonnassa;
                        
                     
                           —
                        
                        
                           asiakirjat on säilytettävä soveltuvissa lukituissa toimistokalusteissa silloin, kun niitä ei lueta tai käsitellä;
                        
                     
                           —
                        
                        
                           toimiston ovet on suljettava asiakirjan lukemisen tai käsittelemisen ajaksi;
                        
                     
                           —
                        
                        
                           asiakirjaa koskevia tietoja ei saa käsitellä puhelimessa suojaamattomalla puhelinlinjalla tai salaamattomassa sähköpostiviestissä;
                        
                     
                           —
                        
                        
                           asiakirja voidaan kopioida tai skannata vain erillisellä tai hyväksytyllä laitteella;
                        
                     
                           —
                        
                        
                           asiakirjaa saa käsitellä ja säilyttää tilapäisesti hallinnollisen alueen tai turva-alueen ulkopuolella ainoastaan tarvittavan vähimmäisajan;
                        
                     
                           —
                        
                        
                           haltija ei saa heittää turvallisuusluokiteltua asiakirjaa pois, vaan se on palautettava tallennettavaksi hallinnolliselle alueelle tai turva-alueelle tai varmistettava, että se hävitetään hyväksytyssä silppurissa.
                        
                     
            
               3.   RESTREINT UE/EU RESTRICTED -tietojen paperituloste tallennetaan lukittuun toimistokalusteeseen hallinnollisella alueella tai turva-alueella. Se voidaan tallentaa tilapäisesti turva-alueen tai hallinnollisen alueen ulkopuolelle, jos tietojen haltija sitoutuu noudattamaan korvaavia toimenpiteitä.
            
            
               4.   Lisätietoja saa asiasta vastaavan komission osaston paikalliselta turvavastaavalta.
            
            
               5.   Kaikista asiakirjaan liittyvistä epäillyistä tai tosiasiallisista turvallisuushäiriöistä on ilmoitettava mahdollisimman pian paikalliselle turvavastaavalle.
            
         
         
            17 artikla
            RESTREINT UE/EU RESTRICTED -tietojen jäljentäminen ja kääntäminen
            
               1.   RESTREINT UE/EU RESTRICTED -tietoja voidaan jäljentää tai kääntää haltijan määräyksestä, jos luovuttaja ei ole asettanut sille rajoituksia. Jäljennöksiä ei kuitenkaan saa ottaa enempää kuin on ehdottomasti tarpeen.
            
            
               2.   Kun jäljennetään ainoastaan osa turvallisuusluokitellusta asiakirjasta, sovelletaan samoja edellytyksiä kuin koko asiakirjaa jäljennettäessä. Otteet luokitellaan myös tasolle RESTREINT UE/EU RESTRICTED, ellei luovuttaja ole erityisesti merkinnyt niitä luokittelemattomiksi.
            
            
               3.   Alkuperäisiin tietoihin sovellettavia turvatoimia sovelletaan myös niiden jäljennöksiin ja käännöksiin.
            
         
         
            18 artikla
            RESTREINT UE/EU RESTRICTED -tietojen kuljetusta koskevat yleisperiaatteet
            
               1.   RESTREINT UE/EU RESTRICTED -tiedot, jotka on vietävä turva-alueiden tai hallinnollisten alueiden ulkopuolelle, lähetetään sähköisesti asianmukaisesti hyväksyttyjä tapoja käyttäen ja/tai hyväksytyillä salaustuotteilla suojattuina aina kun tämä on mahdollista.
            
            
               2.   Käytettävissä olevista tavoista tai erityisistä olosuhteista riippuen RESTREINT UE/EU RESTRICTED -tiedot voidaan kuljettaa henkilökohtaisesti paperimuotoisina asiakirjoina tai erillisiin tallennusvälineisiin tallennettuina. Erillisten tallennusvälineiden käyttöä RESTREINT UE/EU RESTRICTED -tietojen kuljettamiseen suositellaan paperiasiakirjojen lähettämisen sijaan.
            
            
               3.   Ainoastaan sellaisen erillisen tallennusvälineen käyttö on sallittua, joka salataan komission turvallisuusviranomaisen hyväksymällä tuotteella. Erillisellä tallennusvälineellä, jota ei ole suojattu komission turvallisuusviranomaisen hyväksymällä salaustuotteella, olevia RESTREINT UE/EU RESTRICTED -tietoja käsitellään samalla tavalla kuin niiden paperijäljennöksiä.
            
            
               4.   Lähetys voi sisältää useamman kuin yhden RESTREINT UE/EU RESTRICTED -tiedon edellyttäen, että tiedonsaantitarpeen periaatetta noudatetaan.
            
            
               5.   Pakattaessa on varmistettava, että paketin sisältö on peitetty näkyvistä. RESTREINT UE/EU RESTRICTED -tietoja on kuljetettava läpinäkymättömässä paketissa, kuten kirjekuoressa, läpinäkymättömässä kansiossa tai salkussa. Paketin ulommassa kerroksessa ei saa olla mitään merkintöjä sisällön luonteesta tai turvallisuusluokasta. Jos paketissa on sisempi kerros, siihen on merkittävä merkintä RESTREINT UE/EU RESTRICTED. Molemmissa kerroksissa on mainittava tarkoitetun vastaanottajan nimi, tehtävänimike ja osoite sekä palautusosoite siltä varalta, että lähetystä ei voida toimittaa perille.
            
            
               6.   Kaikista henkilöstön tai kuriirien kuljettamiin RESTREINT UE/EU RESTRICTED -tietoihin liittyvistä turvallisuushäiriöistä on ilmoitettava asiasta vastaavan komission osaston paikallisen turvavastaavan kautta henkilöstöhallinnon pääosaston turvallisuusosastolle myöhempää tutkimusta varten.
            
         
         
            19 artikla
            Erillisten tallennusvälineiden henkilökohtainen kuljetus
            
               1.   RESTREINT UE/EU RESTRICTED -tietojen kuljettamiseen käytettäviin erillisiin tallennusvälineisiin on liitettävä lähetysilmoitus, jossa annetaan tiedot turvallisuusluokiteltuja tietoja sisältävästä erillisestä tallennusvälineestä sekä kaikista siihen tallennetuista tiedostoista, jotta vastaanottaja voi tehdä tarvittavat tarkastukset.
            
            
               2.   Tallennusvälineeseen tallennetaan ainoastaan annettavat asiakirjat. Kaikilla esimerkiksi yksittäisellä USB-tikulla olevilla turvallisuusluokitelluilla tiedoilla on oltava sama vastaanottaja. Lähettäjän on pidettävä mielessä, että jos erilliselle tallennusvälineelle tallennetaan suuria määriä turvallisuusluokiteltuja tietoja, väline voi edellyttää korkeampaa turvallisuusluokkaa.
            
            
               3.   RESTREINT UE/EU RESTRICTED -tietojen kuljettamiseen on käytettävä ainoastaan erillisiä tallennusvälineitä, joissa on asianmukainen turvallisuusluokitusmerkintä.
            
         
         
            20 artikla
            RESTREINT UE/EU RESTRICTED -asiakirjojen kuljettaminen komission tiloissa
            
               1.   Henkilöstö voi kuljettaa komission tiloissa RESTREINT UE/EU RESTRICTED -asiakirjoja, mutta asiakirjojen on aina oltava haltijan hallussa eikä niitä saa lukea julkisesti.
            
            
               2.   RESTREINT UE/EU RESTRICTED -asiakirjat voidaan lähettää sisäisessä postissa muihin Euroopan komission tiloihin yhdessä tavallisessa läpinäkymättömässä kirjekuoressa, mutta kuoreen ei saa merkitä, että sisältö on turvallisuusluokiteltu. Myös muihin EU:n toimielimiin tai elimiin, joihin posti lähetetään suoraan komission sisäisessä postissa, voidaan samalla tavoin lähettää RESTREINT UE/EU RESTRICTED -asiakirjoja.
            
         
         
            21 artikla
            RESTREINT UE/EU RESTRICTED -asiakirjojen kuljettaminen unionin sisällä
            
               1.   Henkilöstö tai komission kuriirit voivat kuljettaa RESTREINT UE/EU RESTRICTED -tietoja missä tahansa unionin alueella edellyttäen, että he noudattavat seuraavia ohjeita:
               
                           a)
                        
                        
                           RESTREINT UE/EU RESTRICTED -tietojen kuljettamiseen on käytettävä läpinäkymätöntä kuorta tai pakettia. Kuoren tai paketin ulommassa kerroksessa ei saa olla mitään merkintöjä sisällön luonteesta tai turvallisuusluokasta;
                        
                     
                           b)
                        
                        
                           RESTREINT UE/EU RESTRICTED -tietojen on aina oltava haltijan hallussa; ja
                        
                     
                           c)
                        
                        
                           kuorta tai pakettia ei saa avata kuljetuksen aikana eikä tietoja saa lukea julkisesti.
                        
                     
            
               2.   Jos henkilöstö haluaa lähettää RESTREINT UE/EU RESTRICTED -tietoja muihin paikkoihin unionin alueella, se voi huolehtia siitä, että tiedot kuljetetaan jollakin seuraavista tavoista:
               
                           —
                        
                        
                           lähetystä jäljittävillä kansallisilla postipalveluilla tai henkilökohtaiset kuljetukset takaavilla tietyillä kaupallisilla kuriiripalveluilla edellyttäen, että ne täyttävät tämän päätöksen 23 artiklassa asetetut vaatimukset;
                        
                     
                           —
                        
                        
                           sotilaskuriirin, valtion kuriirin tai diplomaattikuriirin avulla yhteistyössä EU:n turvallisuusluokiteltujen tietojen rekisterin henkilöstön kanssa.
                        
                     
         
         
            22 artikla
            RESTREINT UE/EU RESTRICTED -tietojen kuljettaminen kolmannen maan alueelta tai kolmannen maan alueelle
            
               1.   Henkilöstö voi kuljettaa luokkaan RESTREINT UE/EU RESTRICTED luokiteltuja tietoja henkilökohtaisesti unionin alueen ja kolmannen maan alueen välillä.
            
            
               2.   Rekisterin henkilöstö voi järjestää yhden seuraavista kuljetuksista:
               
                           —
                        
                        
                           kuljetus lähetystä jäljittävillä postipalveluilla tai henkilökohtaiset kuljetukset takaavilla kaupallisilla kuriiripalveluilla;
                        
                     
                           —
                        
                        
                           kuljetus sotilas- tai diplomaattikuriirin avulla.
                        
                     
            
               3.   Kuljettaessaan henkilökohtaisesti luokkaan RESTREINT UE/EU RESTRICTED luokiteltuja joko paperisia asiakirjoja tai erillisiä tallennusvälineitä henkilöstö toteuttaa kaikki seuraavat lisätoimenpiteet:
               
                           —
                        
                        
                           Käytettäessä julkista liikennettä turvallisuusluokitellut tiedot on sijoitettava salkkuun tai laukkuun, joka on haltijan hallussa. Sitä ei saa kuljettaa ruumassa.
                        
                     
                           —
                        
                        
                           RESTREINT UE/EU RESTRICTED -tiedot kuljetetaan paketissa, jossa on kaksi kerrosta. Sisäkerrokseen on liitettävä virallinen sinetti merkiksi siitä, että kyseessä on virallinen lähetys, jota ei turvatarkasteta.
                        
                     
                           —
                        
                        
                           Haltijalla on oltava asianomaisessa osastossa toimivan rekisterin myöntämä kuriiritodistus, jolla todistetaan, että sen haltijalla on lupa kuljettaa RESTREINT UE/EU RESTRICTED -lähetys.
                        
                     
         
         
            23 artikla
            Kuljetus kaupallisten kuriirien avulla
            
               1.   Tässä päätöksessä ’kaupallisilla kuriireilla’ tarkoitetaan kansallisia postipalveluita ja kaupallisia kuriiriyrityksiä, jotka tarjoavat palveluja, joissa tiedot kuljetetaan palkkiota vastaan ja toimitetaan henkilökohtaisesti tai niitä jäljitetään.
            
            
               2.   Kaupalliset kuriirit voivat käyttää alihankkijan palveluja. Vastuu tämän päätöksen noudattamisesta on kuitenkin kuriiriyrityksellä.
            
            
               3.   Jos tarkoitettu vastaanottaja on EU:n ulkopuolella, paketissa on oltava kaksi kerrosta. Kun turvallisuusluokiteltuja lähetyksiä valmistellaan, lähettäjän on pidettävä mielessä, että kaupalliset kuriiripalvelut saavat luovuttaa RESTREINT UE/EU RESTRICTED -lähetyksiä ainoastaan tarkoitetulle vastaanottajalle, asianmukaisesti valtuutetulle varahenkilölle, rekisterin valvontavastaavalle tai hänen asianmukaisesti valtuutetulle varahenkilölleen tai vastaanottovirkailijalle. Jotta pienennetään riskiä siitä, että lähetys ei ehkä saavu tarkoitetulle vastaanottajalle, paketin ulko- ja tarvittaessa sisemmässä kerroksessa on oltava palautusosoite.
            
            
               4.   RESTREINT UE/EU RESTRICTED -tietojen kuljetuksessa ei saa käyttää kaupallisten kuriirien tarjoamia palveluja, joihin sisältyy kirjattujen asiakirjalähetysten sähköinen siirto.
            
         
         
            24 artikla
            Muut erityiset käsittelyehdot
            
               1.   Kaikkia tietoturvasopimuksessa tai hallinnollisessa järjestelyssä asetettuja kuljetusehtoja on noudatettava. Henkilöstön on epävarmoissa tapauksissa kysyttävä neuvoa asianomaiselta rekisteriltä tai henkilöstöhallinnon ja turvallisuustoiminnan pääosaston turvallisuusosastolta.
            
            
               2.   Vaatimus paketin kahdesta kerroksesta voidaan kumota sellaisten turvallisuusluokiteltujen tietojen osalta, jotka on suojattu hyväksytyillä salaustuotteilla. Osoitteen merkitsemisen kannalta ja myös koska erillisessä tallennusvälineessä on selvä turvallisuusluokitusmerkintä, tallennusväline on asetettava vähintään tavalliseen kirjekuoreen, ja lisätoimenpiteitä, kuten kuplamuovikuori, voidaan tarvita tallennusvälineen suojaamiseksi.
            
         
         4 LUKU
         
            LUOTTAMUKSELLISET KOKOUKSET
         
         
            25 artikla
            Luokkaan RESTREINT UE/EU RESTRICTED luokiteltuja tietoja käsittelevän kokouksen valmistelu
            
               1.   Kokoukset, joissa on tarkoitus keskustella RESTREINT UE/EU RESTRECTED -tiedoista, on pidettävä ainoastaan sellaisessa kokoushuoneessa, joka on hyväksytty asianmukaisella tai sitä korkeammalla tasolla. Jos kyseisiä kokoushuoneita ei ole saatavilla, henkilöstön on pyydettävä neuvoa komission turvallisuusviranomaiselta.
            
            
               2.   Esityslistoja ei pääsääntöisesti pitäisi turvallisuusluokitella. Jos kokouksen esityslistalla mainitaan turvallisuusluokiteltuja asiakirjoja, esityslistaa ei automaattisesti turvallisuusluokitella. Esityslistan kohdat on muotoiltava siten, että vältetään unionin tai yhden tai useamman jäsenvaltion etujen suojelemisen vaarantuminen.
            
            
               3.   Jos RESTREINT UE/EU RESTRICTED -tietoja sisältävät sähköiset tiedostot liitetään esityslistaan, ne on suojattava komission salausasioista vastaavan viranomaisen hyväksymillä salaustuotteilla.
            
            
               4.   Kokouksen järjestäjien on muistutettava osallistujille, että huomautuksia esityslistassa olevasta RESTREINT UE/EU RESTRICTED -tietoja koskevasta kohdasta ei saa lähettää tavallisilla avoimilla sähköpostiviesteillä tai muilla keinoin, joita ei ole asianmukaisesti hyväksytty tämän päätöksen 11 artiklan mukaisesti.
            
            
               5.   Kokouksen järjestäjien on pyrittävä kokoamaan RESTREINT UE/EU RESTRICTED -tietoja koskevat kohdat peräkkäin esityslistaan, jotta kokous sujuisi joustavasti. Turvallisuusluokiteltuja kohtia koskevissa keskusteluissa voi olla läsnä vain henkilöitä, joilla on tiedonsaantitarve.
            
            
               6.   Kokouskutsussa on varoitettava osallistujia siitä, että kokouksessa keskustellaan turvallisuusluokitelluista aiheista ja että vastaavia turvatoimia sovelletaan.
            
            
               7.   Kutsussa tai itse esityslistassa on muistutettava osallistujia siitä, että RESTREINT UE/EU RESTRICTED -turvallisuusluokkaan kuuluvista aiheista keskusteltaessa on kannettavat elektroniset laitteet suljettava.
            
            
               8.   Kokouksen järjestäjien on laadittava luettelo ulkopuolisista osallistujista ennen kokousta.
            
         
         
            26 artikla
            Elektronisten laitteiden käyttö kokoussalissa, jossa käsitellään RESTREINT UE/EU RESTRICTED -tietoja
            
               1.   Turvallisuusluokiteltuja tietoja annettaessa, kuten esityksessä, joka sisältää RESTREINT UE/EU RESTRICTED -tietoja, tai videokokouksissa, voidaan käyttää vain tämän päätöksen 11 artiklan mukaisesti hyväksyttyjä tietojärjestelmiä.
            
            
               2.   Puheenjohtajan on varmistettava, että luvattomat kannettavat elektroniset laitteet on suljettu.
            
         
         
            27 artikla
            RESTREINT UE/EU RESTRICTED -tietoja käsittelevässä kokouksessa noudatettavat menettelyt
            
               1.   Turvallisuusluokiteltuja tietoja koskevan keskustelun alussa puheenjohtajan on ilmoitettava, että kokous siirtyy käsittelemään turvallisuusluokiteltuja tietoja. Ovet ja ikkunoiden kaihtimet on suljettava.
            
            
               2.   Osallistujille ja tapauksen mukaan tulkeille on annettava vain tarvittava määrä asiakirjoja keskustelun alussa.
               RESTREINT UE/EU RESTRICTED -asiakirjoja ei saa jättää vartioimatta kokoustaukojen ajaksi.
            
            
               3.   Kokouksen päätteeksi osallistujia ja tulkkeja muistutetaan siitä, että he eivät saa jättää turvallisuusluokiteltuja asiakirjoja tai turvallisuusluokiteltuja muistiinpanoja huoneeseen vartioimatta. Jos osallistujat eivät kokouksen loputtua ole vieneet pois turvallisuusluokiteltuja asiakirjoja tai muistiinpanoja, kokouksen järjestäjä kerää ne kokouksen lopussa ja silppuaa ne asianmukaisissa silppureissa.
            
            
               4.   Kokouksen aikana kirjataan ylös osallistujaluettelo ja tiivistelmä jäsenvaltioille jaetuista ja kolmansille maille tai kansainvälisille järjestöille suullisesti annetuista turvallisuusluokitelluista tiedoista, jotta ne voidaan kirjata asian käsittelyä koskevaan yhteenvetoon.
            
         
         
            28 artikla
            Tulkit ja kääntäjät
            Ainoastaan sellaisilla tulkeilla ja kääntäjillä, joihin sovelletaan henkilöstösääntöjä tai Euroopan unionin muuhun henkilöstöön sovellettavia palvelussuhteen ehtoja tai joilla on sopimussuhde komissioon, on pääsy RESTREINT UE/EU RESTRICTED -tietoihin.
         
         5 LUKU
         
            RESTREINT UE/EU RESTRICTED -TIETOJEN JAKAMINEN JA VAIHTAMINEN
         
         
            29 artikla
            Luovuttajan suostumus
            Jos komissio ei ole luovutus- tai jakamispyynnön kohteena olevien turvallisuusluokiteltujen tietojen tai niiden mahdollisesti sisältämän lähdeaineiston luovuttaja, komission osasto, jonka hallussa kyseiset tiedot ovat, pyytää ensin luovuttajalta kirjallisen suostumuksen tietojen luovuttamiselle. Jos luovuttajaa ei voida tunnistaa, luovuttajavalvontaa harjoittaa kyseisen turvallisuusluokitellun tiedon haltijana oleva komission osasto.
         
         
            30 artikla
            RESTREINT UE/EU RESTRICTED -tiedon jakaminen muiden unionin yhteisöjen kanssa
            
               1.   RESTREINT UE/EU RESTRICTED -tietoja jaetaan muulle unionin toimielimelle, virastolle, elimelle tai toimistolle ainoastaan, jos vastaanottajalla on tiedonsaantitarve ja jos yhteisöllä on vastaava oikeudellinen järjestely komission kanssa.
            
            
               2.   Komissiossa pääsihteeristön hallinnoima EU:n turvallisuusluokiteltujen tietojen rekisteri toimii pääsääntöisesti unionin muiden toimielinten, virastojen, elinten ja toimistojen kanssa vaihdettavien turvallisuusluokiteltujen tietojen saapumis- ja lähtöpaikkana. RESTREINT UE/EU RESTRICTED -tietoja voidaan kuitenkin jakaa suoraan tarkoitetuille vastaanottajille.
            
         
         
            31 artikla
            RESTREINT UE/EU RESTRICTED -tietojen vaihtaminen jäsenvaltioiden kanssa
            
               1.   RESTREINT UE/EU RESTRICTED -tietoja voidaan jakaa jäsenvaltioille, jos vastaanottajalla on tiedonsaantitarve.
            
            
               2.   Jäsenvaltioiden turvallisuusluokitelluille tiedoille, joissa on vastaava kansallinen turvallisuusluokitusmerkintä (8) ja jotka on toimitettu komissiolle, myönnetään samantasoinen suoja kuin RESTREINT UE/EU RESTRICTED -tiedoille.
            
         
         
            32 artikla
            RESTREINT UE/EU RESTRICTED -tietojen vaihtaminen kolmansien maiden ja kansainvälisten järjestöjen kanssa
            
               1.   RESTREINT UE/EU RESTRICTED -tietoja voidaan antaa kolmannelle maalle tai kansainväliselle järjestölle ainoastaan, jos vastaanottajalla on tiedonsaantitarve ja jos kyseisellä maalla tai kansainvälisellä järjestöllä on voimassa soveltuva oikeudellinen tai hallinnollinen kehys, kuten tietoturvasopimus tai hallinnollinen järjestely komission kanssa. Tällaisen sopimuksen tai järjestelyn määräykset ovat ensisijaisia tämän päätöksen määräyksiin nähden.
            
            
               2.   Pääsihteeristön hallinnoima EU:n turvallisuusluokiteltujen tietojen rekisteri toimii pääsääntöisesti komission ja kolmansien maiden ja kansainvälisten järjestöjen välillä vaihdettavien luokkaan RESTREINT UE/EU RESTRICTED luokiteltujen tietojen saapumis- ja lähtöpaikkana. Komission turvallisuusviranomaista on kuultava tapauksissa, joissa on olemassa turvallisuuteen, organisaatioon tai toimintaan liittyviä syitä, joiden vuoksi paikalliset EU:n turvallisuusluokiteltujen tietojen rekisterit olisivat sopivampia toimimaan kyseisen osaston toimivaltaan kuuluvia asioita koskevien tietojen saapumis- ja lähtöpaikkana.
            
            
               3.   RESTREINT UE/EU RESTRICTED -tiedot kirjataan jäljitettävyyden varmistamiseksi
               
                           —
                        
                        
                           kun ne saapuvat organisaatioyksikköön tai lähtevät sieltä; ja
                        
                     
                           —
                        
                        
                           kun ne saapuvat viestintä- ja tietojärjestelmään tai lähtevät sieltä.
                        
                     
            
               4.   Kirjaaminen voidaan tehdä paperimuodossa tai sähköisiin lokikirjoihin.
            
            
               5.   Hyväksytyssä viestintä-ja tietojärjestelmässä käsiteltävien turvallisuusluokiteltujen tietojen kirjaamismenettelyt voidaan suorittaa viestintä- ja tietojärjestelmään sisältyvien prosessien avulla. Siinä tapauksessa viestintä- ja tietojärjestelmään sisältyy toimenpiteitä, joilla varmistetaan lokitietojen koskemattomuus.
            
            
               6.   Kolmansilta mailta tai kansainvälisiltä järjestöiltä saaduille turvallisuusluokitelluille tiedoille annetaan samantasoinen suoja kuin EU:n turvallisuusluokitelluille tiedoille, joissa on vastaavantasoinen turvallisuusluokitusmerkintä, kuten kyseisen maan tai järjestön kanssa tehdyssä tietoturvasopimuksessa tai hallinnollisessa järjestelyssä vahvistetaan.
            
         
         
            33 artikla
            RESTREINT UE/EU RESTRICTED -tietojen poikkeuksellinen tapauskohtainen luovuttaminen
            
               1.   Kun komissio tai jokin sen osastoista toteaa, että on olemassa poikkeuksellinen tarve luovuttaa RESTREINT UE/EU RESTRICTED -tietoja kolmannelle maalle, kansainväliselle järjestölle tai EU:n yhteisölle, mutta voimassa ei ole mitään tietoturvasopimusta tai hallinnollista järjestelyä, on noudatettava poikkeuksellista tapauskohtaista luovuttamista koskevaa menettelyä.
            
            
               2.   Komission osastot ottavat yhteyttä komission turvallisuusviranomaiseen, joka kuulee komission turvallisuusasiantuntijaryhmää.
            
            
               3.   Komission turvallisuusasiantuntijaryhmää kuultuaan komissio voi turvallisuusasioista vastaavan komission jäsenen ehdotuksen perusteella antaa luvan kyseisten tietojen luovuttamiseen.
            
         
         6 LUKU
         
            RESTREINT UE/EU RESTRICTED -TIETOJEN ELINKAAREN PÄÄTTYMINEN
         
         
            34 artikla
            Turvallisuusluokan poistaminen
            
               1.   Tiedot pysyvät turvallisuusluokiteltuina vain niin kauan kuin ne on suojattava. Turvallisuusluokan poistaminen tarkoittaa, että tiedot eivät ole enää turvallisuusluokiteltuja. EU:n turvallisuusluokiteltuja tietoja tuottaessaan luovuttajan on mahdollisuuksien mukaan ilmoitettava, voidaanko turvallisuusluokka poistaa tiettynä päivämääränä tai tietyn tapahtuman jälkeen. Muussa tapauksessa luovuttajan on tarkasteltava RESTREINT UE/EU RESTRICTED -tietoja säännöllisesti uudelleen sen määrittämiseksi, onko turvallisuusluokka yhä asianmukainen.
            
            
               2.   Komissiosta peräisin olevien RESTREINT UE/EU RESTRICTED -tietojen turvallisuusluokka poistetaan ilman eri toimenpiteitä 30 vuoden kuluttua asetuksen (ETY, Euratom) N:o 354/83, sellaisena kuin se on muutettuna neuvoston asetuksella (EY, Euratom) N:o 1700/2003 (9), ja päätöksen (EU, Euratom) 2015/444 59 artiklan 2 kohdan a alakohdan mukaisesti.
            
            
               3.   Komission asiakirjojen turvallisuusluokka voidaan poistaa myös tapauskohtaisesti esimerkiksi yleisön tiedonsaantipyynnön perusteella.
            
         
         
            35 artikla
            Vastuu turvallisuusluokan poistamisesta
            
               1.   RESTREINT UE/EU RESTRICTED -tietojen turvallisuusluokkaa ei saa poistaa ilman luovuttajan lupaa.
            
            
               2.   Turvallisuusluokitellun asiakirjan tuottavan komission osaston vastuulla on päättää, voidaanko turvallisuusluokka poistaa. Komissiossa kaikki turvallisuusluokan poistamista koskevat pyynnöt edellyttävät luovuttajaosaston yksikön päällikön tai johtajan kuulemista. Jos osasto on kerännyt turvallisuusluokiteltuja tietoja eri lähteistä, sen on ensin pyydettävä suostumus muilta osapuolilta, jotka toimittivat lähdeaineistoa, mukaan lukien jäsenvaltiot, muut EU:n elimet, kolmannet maat tai kansainväliset järjestöt.
            
            
               3.   Jos luovuttajaosastoa ei enää ole olemassa ja toinen yksikkö on ottanut vastuulleen sen tehtävät, kyseisen yksikön on päätettävä turvallisuusluokan poistamisesta. Jos luovuttajaosastoa ei enää ole olemassa eikä toinen yksikkö ole ottanut vastuulleen sen tehtäviä, vastaanottaneiden pääosastojen yksikönpäälliköt tai johtajat tekevät yhdessä päätöksen turvallisuusluokan poistamisesta.
            
         
         
            36 artikla
            Arkaluonteiset turvallisuusluokittelemattomat tiedot
            Kun asiakirjan tarkastelu johtaa päätökseen tietojen turvallisuusluokan poistamisesta, on harkittava sitä, pitäisikö asiakirjaan merkitä päätöksen (EU, Euratom) 2015/443 9 artiklassa tarkoitettu arkaluonteisten turvallisuusluokittelemattomien tietojen jakelumerkintä.
         
         
            37 artikla
            Kuinka merkitään, että asiakirjan turvallisuusluokka on poistettu
            
               1.   Joka sivun ylä- ja alareunassa oleva alkuperäinen turvallisuusluokitusmerkintä on viivattava yli (ei poistettava) elektronisessa muodossa sähköisellä yliviivauksella ja tulosteissa käsin.
            
            
               2.   Ensimmäisellä sivulla (kansisivulla) on oltava merkintä turvallisuusluokan poistamisesta, tiedot turvallisuusluokan poistamisesta vastaavasta viranomaisesta ja päiväys.
            
            
               3.   RESTREINT UE/EU RESTRICTED -tietojen alkuperäisille vastaanottajille on ilmoitettava turvallisuusluokan poistamisesta. Jos alkuperäiset vastaanottajat ovat lähettäneet tai jäljentäneet alkuperäisiä RESTREINT UE/EU RESTRICTED -tietoja toisille vastaanottajille, niiden on ilmoitettava kyseisille vastaanottajille tietojen turvallisuusluokan poistamisesta.
            
            
               4.   Komission historialliselle arkistolle on ilmoitettava kaikista turvallisuusluokan poistamista koskevista päätöksistä.
            
            
               5.   Kaikkiin turvallisuusluokiteltujen asiakirjojen käännöksiin sovelletaan samaa turvallisuusluokan poistamismenettelyä kuin alkuperäiseen kieliversioon.
            
         
         
            38 artikla
            RESTREINT UE/EU RESTRICTED -tietojen turvallisuusluokan osittainen poistaminen
            
               1.   Turvallisuusluokan osittainen poistaminen on myös mahdollista (esim. ainoastaan liitteet, tietyt kohdat). Menettelyn on oltava sama kuin koko asiakirjan turvallisuusluokan poistamista koskeva menettely.
            
            
               2.   RESTREINT UE/EU RESTRICTED -tietojen turvallisuusluokituksen osittaisen poistamisen yhteydessä asiakirjasta on tuotettava turvallisuusluokittelematon ote.
            
            
               3.   Turvallisuusluokitelluiksi jäävät osat korvataan merkinnällä
               
                           
                              OSA, JONKA TURVALLISUUSLUOKKAA EI POISTETA
                           
                        
                     joka on joko itse leipätekstissä, jos turvallisuusluokitelluksi jäävä osa on osa kohtaa, tai oma kohtansa, jos turvallisuusluokitelluksi jäävä osa on tietty kohta tai kattaa enemmän kuin yhden kohdan.
            
            
               4.   Tekstissä on mainittava erikseen, jos koko liitteen turvallisuusluokkaa ei voida poistaa ja liitettä ei sen vuoksi ole otettu mukaan asiakirjaotteeseen.
            
         
         
            39 artikla
            RESTREINT UE/EU RESTRICTED -tietojen tavanomainen hävittäminen ja poistaminen
            
               1.   Komissio ei saa koota suuria määriä turvallisuusluokiteltuja tietoja.
            
            
               2.   Luovuttajaosastojen on lyhyin väliajoin säännöllisesti määrättävä pieniä määriä hävitettäväksi ja poistettavaksi. Sekä paperille tallennettuja tietoja että viestintä- ja tietojärjestelmään tallennettuja tietoja on tarkasteltava säännöllisin väliajoin.
            
            
               3.   Henkilöstön on hävitettävä tai poistettava suojatusti kaikki RESTREINT UE/EU RESTRICTED -asiakirjat, joita ei enää tarvita, ellei alkuperäisen asiakirjan arkistointia vaadita.
            
            
               4.   Henkilöstön ei tarvitse ilmoittaa luovuttajalle, kun he hävittävät tai poistavat RESTREINT UE/EU RESTRICTED -asiakirjojen jäljennöksiä.
            
            
               5.   Turvallisuusluokiteltuja tietoja sisältävään luonnosmateriaaliin on sovellettava samoja hävittämismenetelmiä kuin lopullisiin turvallisuusluokiteltuihin asiakirjoihin.
            
            
               6.   RESTREINT UE/EU RESTRICTED -asiakirjojen hävittämiseen on käytettävä ainoastaan hyväksyttyjä silppureita. Tason 4 DIN 32757 -silppurit ja tason 5 DIN 66399 -silppurit soveltuvat RESTREINT UE/EU RESTRICTED -asiakirjojen hävittämiseen.
            
            
               7.   Hyväksytyistä silppureista peräisin oleva jäte voidaan hävittää tavallisena toimistojätteenä.
            
            
               8.   Kaikki RESTREINT UE/EU RESTRICTED -tietoja sisältävät tallennusvälineet ja laitteet on asianmukaisesti puhdistettava, kun niiden elinkaari on päättynyt. Elektroniset tiedot on tuhottava tai poistettava tietoteknisistä resursseista ja niihin liittyvistä tallennusvälineistä siten, että saadaan kohtuullinen varmuus siitä, että tietoja ei voida palauttaa. Puhdistamisella tallennusvälineestä poistetaan tiedot sekä kaikki merkinnät ja toimintolokit.
            
            
               9.   Tallennusvälineet on annettava paikalliselle turvavastaavalle tai paikallistietojärjestelmien tietoturvavastaavalle ja/tai rekisterin valvontavastaavalle hävitettäväksi.
            
         
         
            40 artikla
            RESTREINT UE/EU RESTRICTED -tietojen evakuointi ja hävittäminen hätätilanteessa
            
               1.   Osaston päällikkö kehittää, hyväksyy ja tarvittaessa käynnistää hätäevakuointi- ja hävittämissuunnitelmat sellaisten RESTREINT UE/EU RESTRICTED -tietojen suojaamiseksi, jotka ovat vakavassa vaarassa joutua sivullisille kriisitilanteessa. Tärkeysjärjestyksessä ja hätätilanteen luonteesta riippuen on otettava huomioon seuraavat seikat:
               
                           1)
                        
                        
                           EU:n turvallisuusluokiteltujen tietojen siirtäminen toiseen turvalliseen paikkaan, mahdollisuuksien mukaan samassa rakennuksessa olevalle hallinnolliselle alueelle tai turva-alueelle;
                        
                     
                           2)
                        
                        
                           EU:n turvallisuusluokiteltujen tietojen evakuointi toiseen turvalliseen paikkaan, mahdollisuuksien mukaan komission eri rakennuksessa olevalle hallinnolliselle alueelle tai turva-alueelle;
                        
                     
                           3)
                        
                        
                           EU:n turvallisuusluokiteltujen tietojen hävittäminen mahdollisuuksien mukaan käyttäen hyväksyttyjä hävittämismenetelmiä
                        
                     
            
               2.   Kun hätäsuunnitelma on aktivoitu, etusijalle on asetettava ylempien tietotasojen tietojen siirtäminen tai hävittäminen ensimmäisenä.
            
            
               3.   Hätäevakuointi- ja hävittämissuunnitelmia koskevat toiminnalliset yksityiskohdat on luokiteltava luokkaan RESTREINT UE/EU RESTRICTED.
            
         
         
            41 artikla
            Arkistointi
            
               1.   Päätökset arkistoinnista ja sen ajankohdasta sekä toteutettavista käytännön toimenpiteistä tehdään asiakirjahallintoa koskevan komission politiikan mukaisesti.
            
            
               2.   RESTREINT UE/EU RESTRICTED -asiakirjoja ei lähetetä Euroopan unionin historialliseen arkistoon Firenzeen.
            
         
         7 LUKU
         
            LOPPUMÄÄRÄYKSET
         
         
            42 artikla
            Avoimuus
            Tämä päätös on saatettava komission henkilöstön ja kaikkien niiden henkilöiden tietoon, joihin sitä sovelletaan, ja se on julkaistava Euroopan unionin virallisessa lehdessä.
         
         
            43 artikla
            Voimaantulo
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 17 päivänä lokakuuta 2019.
            
               
                  Komission puolesta,
               
               
                  puheenjohtajan nimissä
               
               Günther OETTINGER
               
                  Komission jäsen
               
            
         
         
            (1)  EUVL L 72, 17.3.2015, s. 41.
         
            (2)  EUVL L 72, 17.3.2015, s. 53.
         
            (3)  EUVL L 6, 11.1.2017, s. 40.
         
            (4)  Neuvoston päätös 2013/488/EU, annettu 23 päivänä syyskuuta 2013, EU:n turvallisuusluokiteltujen tietojen suojaamista koskevista turvallisuussäännöistä (EUVL L 274, 15.10.2013, s. 1).
         
            (5)  Komission päätös, annettu 4 päivänä toukokuuta 2016, turvallisuuteen liittyvästä valtuutuksesta C(2016) 2797 final.
         
            (6)  Päätöksen (EU, Euratom) 2015/444 3 artiklan mukaisesti RESTREINT UE/EU RESTRICTED- tiedoilla tarkoitetaan ’tietoja ja materiaaleja, joiden luvaton ilmitulo saattaisi vahingoittaa Euroopan unionin tai yhden tai useamman jäsenvaltion olennaisia etuja’.
         
            (7)  Kuten se on määriteltynä päätöksen (EU, Euratom) 2015/444 18 artiklassa.
         
            (8)  Jäsenvaltioiden merkintöjä koskeva vastaavuustaulukko on päätöksen (EU, Euratom) 2015/444 liitteessä I).
         
            (9)  Neuvoston asetus (EY, Euratom) N:o 1700/2003, annettu 22 päivänä syyskuuta 2003, Euroopan talousyhteisön ja Euroopan atomienergiayhteisön historiallisten arkistojen avaamisesta yleisölle annetun asetuksen (ETY, Euratom) N:o 354/83 muuttamisesta (EUVL L 243, 27.9.2003, s. 1).
      
      
         
            LIITE
            Henkilöstöryhmät, joilla voi tarvittaessa olla pääsy RESTREINT UE/EU RESTRICTED -tietoihin työtehtäviensä suorittamiseksi
            
                        Komission henkilöstöryhmät
                     
                     
                        Pääsy R-UE/EU-R-tietoihin
                     
                     
                        Edellytykset
                     
                  
                        Virkamiehet
                     
                     
                        Kyllä
                     
                     
                        Ohjeistus + hyväksyntä + tiedonsaantitarve
                     
                  
                        Väliaikaiset toimihenkilöt
                     
                     
                        Kyllä
                     
                     
                        Ohjeistus + hyväksyntä + tiedonsaantitarve
                     
                  
                        Sopimussuhteiset toimihenkilöt
                     
                     
                        Kyllä
                     
                     
                        Ohjeistus + hyväksyntä + tiedonsaantitarve
                     
                  
                        Kansalliset asiantuntijat
                     
                     
                        Kyllä
                     
                     
                        Ohjeistus (komissiolta) + hyväksyntä + tiedonsaantitarve
                     
                  
                        Harjoittelijat
                     
                     
                        Ei
                     
                     
                        Ei poikkeuksia
                     
                  
                        Kaikki muut henkilöstöryhmät (vuokrahenkilöstö, sisäisissä tehtävissä työskentelevä ulkopuolinen henkilöstö jne.)
                     
                     
                        Ei
                     
                     
                        Poikkeuksien osalta on kuultava komission turvallisuusviranomaista.